Broj: 711-I-1174-M-77/19-02-11

Zagreb, 17. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj: 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Josipa Šale, predsjednika Uprave trgovačkog društva Autocesta Rijeka-Zagreb d.d. do 30. travnja 2018.g**, za davanjem očitovanja Povjerenstva, na 50. sjednici, održanoj 17. svibnja 2019.g., daje sljedeće:

**OČITOVANJE**

**Članovi nadzornih odbora trgovačkih društava koji su u većinskom državnom vlasništvu nisu dužnosnici u smislu ZSSI-a, niti osobe na koje se navedeni Zakon primjenjuje, pa slijedom navedenog nisu obvezni Povjerenstvu podnositi Izvješća o imovinskom stanju dužnosnika.**

Obrazloženje

 Dužnosnik Josip Šala, predsjednik Uprave trgovačkog društva Autocesta Rijeka-Zagreb d.d. do 30. travnja 2018.g, podnio je Povjerenstvu zahtjev za davanjem mišljenja, koji je u knjigama ulazne pošte Povjerenstva zaprimljen pod poslovnim brojem 711-U-1942-M-77/19-01-2 dana 7. svibnja 2019.g., a povodom kojeg se vodi predmet broj M-77/19.

Podnositelj u zahtjevu postavlja upit jesu li su članovi nadzornih odbora trgovačkih društava u kojima je Republika Hrvatska jedini dioničar, dioničar s pretežitim pravom glasa ili imatelj poslovnog udjela većeg od 50% (član društva), odnosno u kojima je Republika Hrvatska većinski vlasnik, obvezni podnositi izvješće o imovinskom stanju dužnosnika.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su osobe na koje se primjenjuju odredbe ZSSI-a. Stavkom 1. podstavkom 41. ZSSI-a navedenog članka propisano je da su predsjednici i članovi uprava trgovačkih društava koji su većinskom državnom vlasništvu dužnosnici u smislu navedenog Zakona. Stoga je i Josip Šala, povodom obnašanja dužnosti predsjednika Uprave trgovačkog društva Autocesta Rijeka-Zagreb d.d. u razdoblju od 7. siječnja 2013.g. do 30. travnja 2018.g. bio obvezan postupati sukladno odredbama navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Zahtjev je u ovom predmetu podnio dužnosnik kojemu je proteklo više od godinu dana od prestanka obnašanja javne dužnosti. Međutim, obzirom da se zahtjevom traži tumačenje odredbi ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 8. i 9. ZSSI-a propisana je obveza podnošenja izvješća o imovinskom stanju dužnosnika, kao jedna od osnovnih obveza dužnosnika. Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje.

Člankom 3. stavkom 1. podstavkom 41. ZSSI-a propisano da se dužnosnicima u smislu navedenog Zakona smatraju predsjednici i članovi uprava trgovačkih društava koji su većinskom državnom vlasništvu, međutim odredbe ZSSI-a ne propisuju da se dužnosnicima u smislu odredbi ZSSI-a, niti osobama na koji se navedeni Zakon primjenjuje, smatraju članovi nadzornih odbora trgovačkih društava koji su većinskom državnom vlasništvu.

Slijedom navedenog, članovi nadzornih odbora trgovačkih društava koji su u većinskom državnom vlasništvu nisu dužnosnici u smislu ZSSI-a, niti osobe na koje se navedeni Zakon primjenjuje, pa nisu obvezni Povjerenstvu podnositi Izvješća o imovinskom stanju dužnosnika.

Povjerenstvo je stoga dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1.Podnositelj, putem dostavljene e-mail adrese

2.Objava na internetskoj stranici Povjerenstva

3.Pismohrana